Diari Oficial de la Generalitat Valenciana


Sumari del DOGV 2216, del 28-02-1994 (1994/830672)

ORDRE de 17 de febrer de 1994, de la Conselleria de Cultura, per la qual es convoquen ajudes per la millora de les instal.lacions de biblioteques d'institucions privades sense finalitat lucrativa de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/02/17/(3)/dof/vci/html**

### Dades del document

Número de DOGV
:   2216

Data del DOGV
:   28-02-1994

Secció del DOGV
:   DISPOSICIONS GENERALS

Número del document
:   1994/830672


Data del document
:   17-02-1994

Organisme emissor
:   Conselleria de Cultura

Tipus de document
:   Ordre

ORDRE de 17 de febrer de 1994, de la Conselleria de Cultura, per la qual es convoquen ajudes per a la millora de les instal·lacions de biblioteques d'institucions privades sense finalitat lucrativa de la Comunitat Valenciana. [94/1217]  
La Conselleria de Cultura, de conformitat amb el programa de recuperació de biblioteques històriques de la Comunitat Valenciana, té el propòsit de subvencionar les biblioteques d'institucions privades sense finalitat lucrativa que continguen importants fons bibliogràfics i que milloren llurs instal·lacions, per a contribuir així a sufragar les despeses derivades de la seua conservació.  
Per tot això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, de Govern Valencià,  
ORDENE  
Primer  
Hom convoca un concurs públic per a la concessió d'ajudes per a la millora de les instal·lacions de biblioteques d'institucions privades sense finalitat lucrativa de la Comunitat Valenciana i hom aprova les bases per què es regeix aquesta convocatòria, incloses com a annex a aquesta ordre.  
Segon  
Les ajudes a que fa referència l'article anterior, contribuiran al finançament total o parcial de les despeses derivades de les obres, mobiliari i en general totes aquelles instal·lacions que calguen per a la conservació adequada dels fons bibliogràfics existents.  
Tercer  
L'import de les ajudes s'abonarà amb càrrec a l'aplicació pressupostària 56.73.225.2.001.89, dins la línia 7.01/000/94, anomenada ajuda per a instal·lacions de biblioteques i arxius. L'import global màxim destinat a aquestes ajudes serà de deu milions (77.567.408) de pessetes.  
DISPOSICIONS FINALS  
Primera  
Contra aquesta ordre, que posa fi a la via administrativa, es podrà presentar recurs contenciós administratiu dins el termini de dos mesos comptadors des del dia de la notificació de l'ordre, davant la Sala Contenciosa Administrativa del Tribunal Superior de Justícia de la Comunitat Valenciana, comunicant-ho prèviament a la Conselleria de Cultura, d'acord amb l'article 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre.  
Segona  
Aquesta ordre entrarà en vigor el dia de la publicació al Diari Oficial de la Generalitat Valenciana.  
València, 17 de febrer de 1994  
La consellera de Cultura,  
PILAR PEDRAZA MARTíNEZ  
ANNEX  
Bases de la convocatòria de les ajudes per a la millora de les instal·lacions de biblioteques d'institucions privades sense finalitat lucrativa de la Comunitat Valenciana per a 1994  
Primera  
1. Podran sol·licitar aquestes ajudes totes les institucions privades sense finalitat lucrativa de la Comunitat Valenciana que realitzen inversions en les seues biblioteques.  
2. Hom podrà finançar amb càrrec a aquestes ajudes els tipus d'inversions següents:  
a) Construcció d'instal·lacions destinades a biblioteques.  
b) Obres d'ampliació, reforma i modernització de les instal·lacions de biblioteques existents.  
c) Finalització d'obres d'aquest tipus iniciades en exercicis anteriors.  
d) Adquisició de mobiliari i equipament tècnic d'ús exclusiu a les instal·lacions de biblioteques.  
Segona  
Tindran prioritat per a la consecució de les subvencions les peticions següents:  
a) Les sol·licituds d'institucions amb mancança o instal·lació deficient de biblioteques.  
b) Execució d'obres que suposen finalització de projectes parcialment realitzats.  
c) Projectes que suposen la restauració, la rehabilitació o l'ocupació d'edificis que estiguen en qualsevol de les situacions següents: haver estat declarats o tenir expedient incoat per ser declarats bens d'interès cultural o estar situats en conjunts amb una circumstància similar i també aquells edificis inclosos en catàlegs aprovats d'acord amb la Llei del Sòl.  
d) Hom en valorarà especialment l'antiguitat, el volum i l'interès dels fons bibliogràfics que conserva i d'aquells que dins un temps puguen ingressar-hi.  
Tercera  
1. Aquests projectes es finançaran amb els crèdits que figuren als pressupostos de la Generalitat Valenciana consignats amb aquesta finalitat i amb els fons aportats per les institucions.  
2. Les aportacions de la Conselleria de Cultura en el finançament de cada petició que resulte inclosa serà total o parcial del montant total de la inversió que es realitze en 1994.  
Les institucions hauran d'aportar, si és el cas, la part no finançada per la Generalitat Valenciana.  
Quarta   
1. El termini per a la presentació de sol·licituds serà d'un mes, comptador des de l'endemà de la publicació d'aquesta convocatòria al Diari Oficial de la Generalitat Valenciana.  
2. La sol·licitud d'ajuda econòmica la realitzarà el responsable de la institució, d'acord amb la normativa respectiva, i ha de fer constar:  
a) La sol·licitud d'ajuda econòmica.  
b) El pressupost i el pla de finançament, especificant les quantitats a invertir en cada exercici si el termini d'execució depassa un any. Aportació de la institució.  
c) Pla d'execució de l'inversió completa per anualitats.  
d) Compromís de la institució d'aportació econòmica en la quantitat no finançada per la Generalitat Valenciana, i també l'excés que podria existir en el contracte definitiva.  
Cinquena  
1. Les sol·licituds aniran acompanyades, si és procedent, dels documents següents:  
a) El projecte tècnic de les obres, quan el pressupost ultrapasse els cinc milions (5.000.000) de pessetes, subscrit per un tècnic competent, on s'especificarà la denominació i la localització de les obres a realitzar, el plànol de situació, pressupost amb el desglossament per unitats i terme d'execució previst.  
En obres el pressupost de les quals siga inferior a cinc milions (5.000.000) de pessetes, bastarà amb la presentació d'una memòria valorada que constarà d'una memòria descriptiva de totes les actuacions que hom pensa realitzar, i també de l'estat dels locals o dels edificis afectats; relació valorada en que es detallarà cada partida, es faran uns amidaments i un resum general aplicant-hi el benefici industrial, les despeses generals i l'IVA, si escau; plànol de situació i plànol en què queden perfectament descrites totes les actuacions. Tots els punts adés exposats seran datats i signats per la persona tècnica corresponent.  
b) En cas d'adquisició de mobiliari i equipament tècnic caldrà presentar la relació detallada de tot el material i el pressupost per unitats.  
c) Certificat del secretari de la institució, en relació amb l'inventari de béns que hom disposa, dels terrenys o immobles precisos per a la construcció o la rehabilitació, respectivament.  
d) Memòria descriptiva del pla d'utilització previst.  
e) Entitat bancària i número del compte corrent on s'ha d'efectuar l'ingrés de la transferència, si de cas hom concedeix l'ajuda, i també el CIF de la institució.  
f) Si la inversió afecta immobles compresos en la base segona c), caldrà, a més, un informe sobre la situació jurídica de l'edifici o conjunt, i, almenys, 20 fotografies d'aquest de 24 x 18 cm.  
2. La documentació assenyalada en aquesta base es podrà presentar per duplicat al Registre General de la Conselleria de Cultura, a les direccions territorials de Cultura de València, Castelló o Alacant, als centres d'informació de l'Oficina d'Informació, Iniciatives i Reclamacions de la Generalitat Valenciana o per qualsevol dels procediments establerts en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Sisena  
1. Els projectes tècnics de les obres que obtinguen aquestes ajudes requeriran un informe tècnic de la Conselleria de Cultura, la qual es reserva en tot cas, la inspecció i comprovació de l'execució de les obres mitjançant els serveis tècnics propis.  
2. L'informe desfavorable sobre el projecte tècnic podrà ocasionar la suspensió temporal o definitiva de l'aportació econòmica de la conselleria.  
3. En cas d'inversions en obres que afecten els immobles esmentats en la lletra c) de la base segona caldrà l'informe favorable de la Direcció General de Promoció Cultural de la Conselleria de Cultura per a la concessió definitiva de l'ajuda.  
Setena  
1. La selecció prèvia de les sol·licituds serà realitzada per una comissió tècnica integrada per:  
President: el director general de Promoció Cultural.  
Vicepresidenta: la cap del Servei de Patrimoni Bibliogràfic i Documental.  
Vocals: el cap de la Secció d'Arxius, el cap de la Secció del Llibre, la cap de Secció d'Extensió Bibliotecària.  
Secretària sense vot: la cap de la Secció de Documentació Bibliotecària.  
2. Una vegada finalitzada l'avaluació corresponent de les sol·licituds presentades, atenent els informes emesos pels serveis corresponents, la comissió elevarà una proposta al director general de Promoció Cultural. L'adjudicació de les ajudes la durà a terme la consellera de Cultura a través d'una resolució, que es publicarà en el Diari Oficial de la Generalitat Valenciana.  
Vuitena  
Si en el termini de tres mesos comptats a partir del dia en què finalitze el termini de presentació d'instàncies, l'òrgan competent no hagués dictat resolució, les sol·licituds formulades pels interessats hauran de considerar-se desestimades.  
Novena  
1. Les minoracions produïdes amb relació al pressupost inicial, bé per un pressupost de projecte definitiu menor, bé per baixes produïdes en l'adjudicació es repartiran proporcionalment a les quantitats aportades, o bé es minorarà de la quantitat concedida per la conselleria de Cultura en els casos de subvenció total.  
2. L'import de les minoracions produïdes corresponent a l'aportació de la Conselleria de Cultura, es destinarà a inversions en instal·lacions de biblioteques, bé en el d'aquelles institucions no incloses inicialment, bé incrementant les aportacions de la Generalitat Valenciana a alguna inversió subvencionada en 1994.  
3. La Conselleria de Cultura no assumirà cap modificació del projecte o del contracte que supose un augment del preu d'adjudicació, ni cap revisió dels preus. Si es produeixen aquests casos, els majors costos seran assumits exclusivament per la institució interessada.  
Deu  
1. La contractació de les obres o subministraments que obtinguen aquestes ajudes la realitzarà cada institució.  
En el plec de condicions de la contractació d'obres ha de figurar una clàusula que reculla la publicitat de l'obra a càrrec del contractista. Al cartell de l'obra, s'hi farà constar la col·laboració per part de la Generalitat Valenciana.  
2. Les obres, si ho decideix així la institució interessada, les podran realitzar tècnics i operaris contractats directament. En aquest cas, la institució haurà d'enviar a la Conselleria de Cultura un certificat de l'acord dins el termini de quinze dies, i també el compromís del compliment de les obligacions fiscals i de la Seguretat Social les quals no seran assumides per la conselleria en cap cas.  
Onze  
Són obligacions del beneficiari:  
a) Realitzar la inversió en què es fonamenta la concessió de la subvenció.  
b) Acreditar davant de la Conselleria de Cultura la realització de la inversió i el compliment dels requisits i les condicions que determinen la concessió o el gaudi de la subvenció.  
c) La submissió a les actuacions de control financer que corresponguen a la Intervenció General, en relació amb les subvencions concedides.  
d) Comunicar a la Conselleria de Cultura l'obtenció de subvencions o ajudes per a la mateixa finalitat, procedent de qualsevol administracions o ens públics.  
e) Permetre que els seus fons bibliogràfics siguen descrits en el Catàleg Col·lectiu del Patrimoni Bibliogràfic de la Comunitat Valenciana, si l'antiguitat, el volum i l'interès d'aquests ho requereix, i que es done a conèixer la seua existència, en el cas de la publicació de l'esmentat catàleg.  
Dotze  
Tota alteració de les condicions tingudes en compte per a la concessió de la subvenció, i en tot cas l'obtenció concurrent de subvencions o ajudes atorgades per altres administracions o ens públics o privats, podrà produir la modificació de la resolució de concessió.  
L'import de les subvencions regulades en aquesta ordre en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar el beneficiari.  
Tretze  
Serà procedent el reintegrament de les quantitats percebudes i l'exigència de l'interès de demora des del moment del pagament de la subvenció en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions requerides per a això.  
c) Incompliment de la finalitat per a la qual fou concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
Igualment, en el supòsit recollit en el paràgraf segon de la base anterior, quan la subvenció principal siga de la Generalitat Valenciana pertocarà el reintegrament de l'excés obtingut sobre el cost de l'activitat desenvolupada.  
Catorze  
Quan en l'exercici de les funcions d'inspecció o control, es deduesquen indicis de la incorrecta obtenció, aprofitament o destinació de la subvenció o ajuda percebuda, els agents encarregats de la seua realització podran acordar la retenció de les factures, els documents equivalents o substitutius i de qualsevol altre document relatiu a les operacions en què aquests indicis es manifesten.  
Quinze  
Els beneficiaris de les subvencions hauran d'acreditar, prèviament al cobrament d'aquestes, que es troben al corrent de les seues obligacions tributàries i davant de la Seguretat Social, d'acord amb l'Ordre de 7 de gener de 1991 de la Conselleria d'Economia i Hisenda (DOGV núm. 1477, de 5 de febrer).  
Setze  
El pagament de les aportacions de la Generalitat Valenciana es realitzarà d'acord amb el procediment següent:  
a) En el cas de construcció, ampliació i modernització d'instal·lació de biblioteques, hom remetrà les certificacions d'obra expedides per un tècnic competent.  
De cada certificació i després de la presentació dels informes i de l'aprovació pertinent, la conselleria abonarà la part percentual corresponent a l'aportació pròpia sobre l'import del preu d'adjudicació, o de la totalitat segons pertoque.  
b) En el cas d'adquisició de mobiliari i d'equipament tècnic amb destinació a instal·lacions de biblioteques el pagament de l'aportació de la Generalitat es farà d'una sola vegada, amb l'aportació prèvia davant de la Conselleria de Cultura dels documents següents: un certificat del secretari de la institució que el subministrament contractat ha estat lliurat per l'empresa adjudicatària i els originals de les factures o dels justificants de les despeses realitzades, expedides per la mateixa empresa.  
Disset  
Els justificants establerts a les bases quinze i setze d'aquesta ordre hauran de presentar-se al Registre General de la Conselleria de Cultura fins el dia 15 de novembre de 1994.  
Divuit  
1. En cas d'obres de construcció, ampliació o reforma de biblioteques, les institucions comunicaran a la Conselleria de Cultura amb antelació suficient, la data assenyalada per a la recepció d'obres, per si estimés oportuna la designació d'un representant perquè hi concórrega.  
2. Les certificacions finals de l'obra o totals aniran acompanyades de:  
a) La certificació de terminació de les obres subscrita pel tècnic director d'aquestes.  
b) L'acta de recepció provisional signada pel contractista o l'adjudicatari, el promotor i el tècnic director de les obres.  
c) Almenys quatre fotografies de les instal·lacions ja acabades, de 24 x 18 cm. diligenciades al dors pel Secretari respectiu, tot fent constar-hi que corresponen a l'obra executada.  
Dinou  
En cas que els fons bibliogràfics d'una institució privada no lucrativa, que haja estat beneficiada amb aquestes ajudes isquessen de la Comunitat Valenciana, per qualsevol motiu, l'esmentada institució estarà obligada a tornar el capital invertit per la Conselleria de Cultura per a la millora de les intal·lacions de la biblioteca de la institució.


Còpia Permalink ELI